DOI: 10.14457/tu.the.2018.182
title: แผนธุรกิจต้นแบบผู้ช่วยอัจฉริยะสำหรับผู้ใช้รถใช้ถนน WANGDEE

description: ในปี 2561 ประเทศไทยมีรถที่จดทะเบียนกับกรมขนส่งกว่า 38 ล้านคัน เทียบแล้วในประชากร 2 คนจะมีรถ 1 คัน การที่รถยนต์มีจำนวนมหาศาลสิ่งที่ตามมาอย่างหลีกเลี่ยงไม่ได้คืออุบัติเหตุที่เกิดบนท้องถนน โดยในแต่ละปีอุบัติเหตุบนท้องถนนส่งผลให้มีผู้ได้รับบาดเจ็บ ทุพพลภาพและเสียชีวิตเป็นจำนวนมากก่อให้เกิดความเสียหายต่อทรัพย์สินเงินทอง ซึ่งไม่เพียงส่งผลกระทบโดยตรงต่อผู้ประสบภัยและครอบครัวเท่านั้น ยังก่อให้เกิดความสูญเสียและสิ้นเปลืองทรัพยากรของประเทศชาติทั้งในด้านเศรษฐกิจ สังคมและสิ่งแวดล้อม โดยพบว่าการเกิดอุบัติเหตุบนท้องถนนมีสาเหตุมาจากตัวบุคคล สิ่งแวดล้อม และอุปกรณ์ภายในรถยนต์ ดังนั้นหากผู้ขับขี่มีพฤติกรรมการขับรถที่ดีและปลอดภัย รวมถึงมีการตรวจเช็คสภาพรถยนต์ให้มีความพร้อมสำหรับการใช้งานตลอดเวลาจะช่วยลดอุบัติเหตุบนท้องถนนได้เป็นอย่างดี“ต้นแบบผู้ช่วยอัจฉริยะสำหรับผู้ใช้รถใช้ถนน WANGDEE” มีการวิจัยและพัฒนาผลิตภัณฑ์ ประกอบด้วยอุปกรณ์ติดตั้งในรถยนต์ และแอพพลิเคชั่นสำหรับการแสดงผล โดยการใช้เทคโนโลยี Big Data Analytics เพื่อช่วยในการวิเคราะห์ข้อมูล ส่งผลให้ผู้ขับขี่สามารถรับรู้ประสิทธิภาพการทำงานของรถยนต์ได้ทุกที่ทุกเวลาโดยไม่ต้องนำไปตรวจเช็คที่ศูนย์หรืออู่ให้บริการรถยนต์ รวมถึงยังรับรู้พฤติกรรมการขับขี่และโอกาสการเกิดอุบัติเหตุจากพฤติกรรมการขับขี่ของตน ช่วยให้ผู้ขับขี่มีความระมัดระวังมากยิ่งขึ้น นอกจากนี้พฤติกรรมการขับขี่เป็นประจำยังช่วยให้ระบบสามารถแนะนำเส้นทางที่เหมาะสมแก่ผู้ขับขี่รายบุคคลได้อีกด้วยเนื่องจากผลิตภัณฑ์ของ WANGDEE เป็นสิ่งใหม่สำหรับผู้ใช้รถใช้ถนน ดังนั้นการวิจัยตลาดจึงมีวัตถุประสงค์เพื่อการประเมินความเป็นไปได้ของผลิตภัณฑ์จากมุมมองของผู้ขับขี่ ผลปรากฏว่าผู้ขับขี่ส่วนใหญ่ให้ความสนใจกับผลิตภัณฑ์เป็นอย่างมากโดยเฉพาะกับฟังก์ชันการวิเคราะห์สภาพการทำงานรถยนต์ รองลงมาคือฟังก์ชันการวิเคราะห์พฤติกรรมการขับขี่ และสุดท้ายเป็นฟังก์ชันระบบแนะนำเส้นทางส่วนบุคคลกลยุทธ์ด้านการตลาดมีกลุ่มเป้าหมายคือ ผู้ขับขี่ที่มีอายุระหว่าง 24-40 ปี มีรถยนต์เป็นของตัวเอง อายุของรถยนต์ไม่น้อยกว่า 3 ปี และมีพฤติกรรมในการขับขี่ที่บ่อยครั้ง เนื่องจาก WANGDEE เป็นผลิตภัณฑ์ที่ใหม่จึงยังไม่เป็นที่รู้จักของกลุ่มเป้าหมายมากนัก ดังนั้นการส่งเสริมการตลาดในช่วงแรกจะทำไปเพื่อให้ผลิตภัณฑ์ของ WANGDEE เป็นที่รู้จักของกลุ่มเป้าหมายมากขึ้น เช่น การโฆษณาหรือระบบการเชิญเพื่อน โดยมีวัตถุประสงค์ให้กลุ่มเป้าหมายมีการดาวน์โหลดแอพพลิเคชั่นของ WANGDEE เพื่อทดลองใช้งานครั้งแรก หลังจากนั้น WANGDEE จะสนับสนุนสินค้าและงานบริการสำหรับผู้ใช้รถใช้ถนน โดยผู้ใช้รถใช้ถนนที่ต้องการนำคะแนนสะสมแลกเป็นของรางวัลจำเป็นต้องติดตั้งอุปกรณ์ของ WANGDEE ในรถยนต์ก่อนจึงจะแลกได้กลยุทธ์ด้านการดำเนินงานของ WANGDEE มีการวางแผนจัดตั้งบริษัทจำกัดในชื่อ “WANGDEE Corporation” โดยเลือกสถานที่สำนักงานเป็นห้องแลปของสถาบันการศึกษาซึ่งช่วยลดค่าใช้จ่ายและยังส่งผลดีต่อการวิจัยและพัฒนาผลิตภัณฑ์ รวมถึงโครงสร้างองค์กรของบริษัท WANGDEE มีการใช้จำนวนคนไม่มากเพียงเพื่อให้เหมาะสมต่อหน้าที่การงานเท่านั้น โดยแบ่งเป็น 3 ฝ่ายคือ ฝ่ายของการจัดการโดยรวม ฝ่ายของการจัดการแอพพลิเคชั่น และฝ่ายของการผลิตสำหรับกลยุทธ์ด้านการเงิน บริษัทได้ทำการกำหนดเป้าหมายทางการเงินและสมมติฐานทางการเงินต่างๆ เพื่อใช้ในการประมาณการงบการเงินของบริษัทในระยะเวลา 5 ปีข้างหน้า เพื่อใช้ในการวางแผนการใช้เงินอย่างเหมาะสม ดังนั้นการวิเคราะห์ความเป็นไปได้ของแผนธุรกิจจึงวิเคราะห์สถานการณ์ทั้งใน Base case, Best case และ Worst case แล้วนำมาหาค่าเฉลี่ยพบว่าบริษัทมีมูลค่าปัจจุบันสุทธิ (Net Profit Value) เท่ากับ 19,219,994 บาท มีอัตราผลตอบแทนการลงทุน (Internal Rate of Return) ที่ระดับ 318% มีระยะเวลาคืนทุนภายใน 1 ปีกับอีก 15 วันนับจากวันแรกของการดำเนินงาน ดังนั้นแผนธุรกิจ “WANGDEE ต้นแบบผู้ช่วยอัจฉริยะสำหรับผู้ใช้รถ” จึงมีความน่าสนใจและคุ้มค่าต่อการลงทุน